|  |  |
| --- | --- |
| Kommunal- og moderniseringsdepartementet |  |
|  |  |
|  |  |
|  | Vår fil: B21-GC Boligsosial lov |
|  | Vårt Arkiv: Interessepolitikk |
|  | Saksbehandler: Grete Crowo  |

 Oslo 12. mars 2021

# Høring om ny boligsosial lov

Funksjonshemmedes Fellesorganisasjon (FFO) har gjennomgått høringsnotatet med forslag til ny boligsosial lov. Vi vil med dette gi våre synspunkter.

# Kommunenes ansvar og plikter og vanskeligstiltes boligsosiale rettigheter

Det er svært positivt at departementet foreslår å klargjøre og samle kommunenes boligsosiale ansvar i en felles lov. FFO har derimot noen merknader knyttet til enkelte boligsosiale plikter og virkemidler hvor vi mener loven må gå lenger, og at kommunenes ansvar på området må skjerpes ytterligere. Vi foreslår også å forsterke vanskeligstiltes rettskrav i den nye boligsosiale loven.

Vi mener bostøtteloven bør inn i den nye boligsosiale loven, og vi deler departementets mål om at på sikt bør man få en ny helhetlig lov på det boligsosiale feltet. Samtidig støtter vi departementets syn om at dette bør avventes til etter at den nedsatte ekspertgruppen har utredet bostøtteordningen.

**Lovens formål**

FFO mener det må fremkomme allerede av lovens formål at kommunenes ansvar i det boligsosiale arbeidet må være enda mer forpliktende. Vi mener at kommunenes rolle med å «bidra» til *at «vanskeligstilte på boligmarkedet skal kunne skaffe seg og beholde en bolig som har tilfredsstillende størrelse og standard, og som ligger i et nærmiljø som er bra for den eller de som skal bo der»,* – er for svakt. Kommunene må heller «sikre» at vanskeligstilte blir ivaretatt gjennom lovens formål.

FFO ber om at det i lovens formål må fremgå at kommunens oppgave er å «sikre» dette for vanskeligstilte på boligmarkedet.

**Retten til et varig botilbud for vanskeligstilte**

På samme måte som for formålet, mener FFO den nye boligsosiale loven må sørge for en klar utvidelse av kommunenes plikter på det boligsosiale området knyttet til ansvar for å gi vanskeligstilte innbyggere et varig botilbud.

Her må kommunens plikt også korrespondere med en individuell rett til bolig. Når den enkelte ikke er i stand til å ivareta sine interesser på boligmarkedet og heller ikke klarer å skaffe seg bolig ved hjelp av opplysninger, råd og veiledning, må særlig vanskeligstilte få et rettskrav på bolig som sikrer en varig bosituasjon.

Vi er uenige med departementet når man legger til grunn at det vil føre for langt å gi enkeltpersoner rettskrav på bolig. For de aller fleste vil det å skaffe seg en bolig fortsatt først og fremst være et ansvar for den enkelte, men samtidig mener vi at kommunene i noen tilfeller må forplikte seg sterkere til å gi enkelte personer et botilbud. Å ha rettskrav på et varig boligtilbud, betyr ikke at kommunen skal subsidiere bokostnadene i all framtid om den økonomiske situasjonen for den enkelte bedrer seg. Da må beboer selv etter noen år bære mer av kostnadene. En lovfesting av dette betyr heller ikke at kommunen selv må eie boligen som leies ut, men at kommunen må sikre et varig leie- eller eieforhold for den vanskeligstilte.

Vi ber derfor om at det i lovteksten tas inn en bestemmelse som sikrer en individuell rett til et varig botilbud for vanskeligstilte som ikke over tid er i stand til å ivareta sine interesser på boligmarkedet, og som heller ikke over tid klarer å skaffe seg bolig ved hjelp av opplysninger, råd og veiledning.

**Funksjonshemmede skal ha anledning til å velge bosted**

FFO synes departementets omtale i høringsnotatet av artikkel 19 i FN-konvensjonen for mennesker med nedsatt funksjonsevne er uheldig formulert[[1]](#footnote-1). Norge ratifiserte CRPD i 2013 og forpliktet seg med dette til å følge bestemmelsene i konvensjonen. Det følger av artikkel 19 at funksjonshemmede har samme rett som andre til å leve et selvstendig liv og til å være en del av samfunnet. For å realisere dette skal staten sikre at funksjonshemmede har anledning til å velge bosted, og hvor og med hvem de skal bo, på lik linje med andre, og ikke må bo i en bestemt boform.  I sivilsamfunnets alternative rapport til CRPD-komiteen påpekes det at kommunenes plikt til å bistå funksjonshemmede med å skaffe egnet bolig er for svak.

Slik vi forstår departementet, legges det til grunn at behovet for boliger med særlig tilpasning og med hjelpe- og vernetiltak for dem som trenger det fortsatt vil være knyttet til funksjonshemning som årsak til rett på bistand. jf. helse- og omsorgstjenesteloven § 3-7. Likevel ber vi om at det presiseres i rundskriv og/eller veiledere til ny lov, at kommunens plikt til å gi tilpasset bistand knyttet til helse- og omsorgsmessige og sosiale behov, inkluderer tidligere årsaker i nevnt i § 3-7. Å løfte denne bestemmelsen ut av helse- og omsorgstjenesteloven håper vi imidlertid kan bidra til at funksjonshemmedes tilgang til personlig tilpassede tjenester blir sikret uavhengig av bosted og boform.

Vi mener det må være et mål at flest mulig funksjonshemmede som omfattes av ny lov sikres et botilbud utenfor institusjon, og at det må iverksettes målrettet innsats for å redusere bruken av institusjonslignende boliger for funksjonshemmede. For å oppnå dette må det bygges flere egnede boliger, og kommunene må bidra mer aktivt for å realisere ulike boligprosjekt. Det er helt nødvendig at flere kommuner blir mer fleksible og åpne for godt samarbeid med utviklingshemmede innbyggere som har behov for egen bolig, og deres pårørende. Vi vil i den sammenheng peke på investeringstilskuddet til heldøgns omsorgsplasser, som et sentralt virkemiddel for å få bygget flere boliger. Denne tilskuddsordningen bør styrkes og utvikles, slik at den i større grad kan brukes til boligbygging for funksjonshemmede.

Vi ber om at boligsosial lov sikrer at boligen funksjonshemmede bor i understøtter muligheten til å leve et selvstendig liv.

**Individuell bistand til utviklingshemmede for å skaffe egen bolig**

FFO deler departementets syn på at det er viktig at kommunen oppfyller sine lovpålagte plikter på det boligsosiale området, og at det særlig gjelder individuell bistand til å skaffe seg eller beholde en egnet bolig. Vi er enig i at dette er en svært viktig velferdstjeneste for den enkelte.

Det følger av CRPD artikkel 12 nr. 3 at myndighetene skal treffe hensiktsmessige tiltak for å gi funksjonshemmede tilgang til den støtte de kan trenge for å kunne utøve sin rettslige handleevne (beslutningsstøtte). Funksjonshemmede har rettslig handleevne på lik linje med andre, på alle livets områder, se pkt. 2.

I lys av overstående synspunkt om at kommunen skal gi nødvendig og hensiktsmessig hjelp til å skaffe en egnet og passende bolig til personer som ikke selv kan ivareta sine interesser på boligmarkedet, mener vi at personer med utviklingshemming må ha en tydeligere rett på beslutningsstøtte knyttet til å leie eller eie egen bolig. Med beslutningsstøtte mener vi enhver prosess som gjør personen i stand til å fatte egne beslutninger og/eller å uttrykke sin egen vilje og preferanser når det gjelder boligbehov og boform.

Den enkeltes mulighet for selvbestemmelse i boforhold vil avhenge av aktiv dialog og medvirkning i prosessen frem mot egen bolig. Rettighetsutvalget (NOU 2016: 17) belyser utviklingshemmedes behov for beslutningsstøtte. Retten til beslutningsstøtte med egne retningslinjer, må inkludere en rett på støtte til flytting i egen bolig.

Lovverket må sørge for at det er den utviklingshemmede som blir hørt og involvert – og ikke bare vergen der det er tilfellet. Vi ber om at ny boligsosial lov må understøtte prinsippet fra CRPD om at utviklingshemmede har rettslig handleevne på lik linje med andre. Kommunen plikter derfor å gi nødvendig og hensiktsmessig hjelp til å skaffe en egnet og passende bolig til personer som ikke selv kan ivareta sine interesser på boligmarkedet. Å gi denne type beslutningsstøtte til utviklingshemmede vil øke muligheten til selvbestemmelse knyttet til valg av bosted og boform.

**Kommunalt tilskudd til tilpasning av egen bolig**

FFO var uenig i lovendringen fra 1. januar 2020 som medførte at ansvaret for blant annet tilpasningstilskuddet ble overført til kommunene. Vi mener brukere med behov for boligtilpasning er best tjent med at tilskuddet øremerkes og forvaltes av Husbanken. Samtidig deler vi departementets syn om at det er svært uheldig at statlige tilskuddsmidler til etablering og tilpasning i flere kommuner har blitt stående ubrukt i lengre tid.

Det vises i høringsnotatet til at lovendringen fra 1. januar 2020 innebærer at kommunene har plikt til å behandle søknader om tilskudd til etablering i egen bolig og tilskudd til tilpasning av bolig. Samtidig fremgår det at bestemmelsen ikke gir noe rettskrav på å få tilskudd, og at det er opp til kommunene hvor mye de vil sette av i sine budsjetter til disse tilskuddene.

Staten må sikre at boligtilpasningstilskuddet brukes fullt ut og når ut til de som trenger det. FFO mener derfor brukere med behov for tilpasning av bolig på grunn av funksjonshemming må få rett på tilskudd, og at kommunens plikt til å gi dette må skjerpes i ny boligsosial lov.

Vi ber om at det lovhjemles en plikt for kommunene som sikrer at de stiller midler til disposisjon for den enkelte som har behov for tilpasning av bolig. Boligtilpasningstilskuddet må derfor ikke være noe kommunen selv kan velge om de gir jfr. § 5, men noe de skal gi til personer med behov for å få tilpasset boligen på grunn av funksjonshemming. Denne plikten innebærer også at kommunen må sette av tilstrekkelig med tilskuddsmidler til boligtilpasning i sine årsbudsjett.

**Flere funksjonshemmede kan få eie egen bolig ved hjelp av startlån**

Startlån er et viktig virkemiddel for å gjøre det mulig for flere vanskeligstilte å eie egen bolig. Departementet skriver selv at det viktigste virkemiddelet for å bli boligeier er startlånet, som skal bidra til at personer med langvarige boligfinansieringsproblemer kan skaffe seg en egnet bolig og beholde den.

Det er bra at det foreslås i § 4 at kommunenes organisatoriske ansvar er å sørge for samarbeid på tvers av sektorer og samordning av sine tjenester. Organisering og samordning er en av de boligsosiale suksessfaktorene det vises til i høringsnotatet. FFO er spesielt opptatt av samvirkningen mellom startlån og bostøtten, som for mange mottakere av uføretrygd ikke er mulig på grunn av inntektsgrensen i bostøtteordningen. Vi håper utfordringene knyttet til samordning mellom startlån og bostøtte blir løst etter at ekspertutvalget har gjennomgått bostøtten.

Det er etter vår mening for svakt at startlånsordningen er noe kommunene *kan* benytte seg av. Det må være en plikt for kommunene å tilby innbyggere som kvalifiserer for startlån jfr. forskrift om startlån fra Husbanken, en slik låneordning*.* Det er urovekkende at ikke alle kommuner bruker tilgjengelige virkemidler på det boligsosiale feltet, og at 24 kommuner ikke benyttet seg av startlån i 2018.

Vi ber om at det lovhjemles en plikt for kommunene å tilby vanskeligstilte innbyggere startlån, og at alle kommuner årlig må budsjettere midler for utlån av Startlån.

**Statsforvalterens tilsyn med kommunene**

FFO støtter uten merknader forslag jfr. § 8 om at statsforvalteren skal føre tilsyn etter reglene i kommuneloven kapittel 30 med at kommunen oppfyller sine plikter etter lovens § 5.

**Klageadgang til statsforvalteren**

FFO støtter uten merknader forslag jfr. § 7 om at enkeltvedtak kan påklages til statsforvalteren, og at statsforvalteren kan prøve alle sider av vedtaket.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

1. Side 9 i høringsnotatet*: «Det er imidlertid ikke helt klart hvor langt artikkel 19 går i å pålegge statene å sikre at*

*mennesker med nedsatt funksjonsevne kan bo der de velger, med et nødvendig tjenestetilbud og med rimelig tilrettelegging på stedet. Konvensjonen er ikke inkorporert i norsk rett, og rettighetene kan derfor ikke håndheves*

*for norske domstoler.»* [↑](#footnote-ref-1)